
Előterjesztés

Fácánkert Község Önkormányzata Képviselő-testületének

2012. szeptember 13. napján tartandó ülésére
               10.  napirendi pont

Tárgy:  A Dél-Balatoni és Sióvölgyi Nagytérség Szilárdhulladék Kezelési Konzorcium konzorcionális szerződésének módosítása 
Előterjesztő és előadó: Orbán Zsotl polgármester

Tisztelt Képviselő-testület!

Az Európai Támogatásokat Auditáló Főigazgatóság (továbbiakban: EUTAF) elvégezte a „Dél-Balaton és Sióvölgye térségi regionális szilárdhulladék-gazdálkodási rendszer” tárgyú Kohéziós Alap projektnek az 1386/2002/EK Bizottsági rendelet 9. és 13. cikke szerinti, zárónyilatkozat kiadását megelőző ellenőrzését. 

Az EUTAF eljárása során vizsgálta az együttműködést szabályozó dokumentumokat és szerződéseket, köztük a Konzorcionális szerződést is.

A Konzorcionális szerződés VIII. Díjpolitika című fejezete deklarálja, hogy a szerződésben meghatározott célok közül a működtetés gazdasági alapjának megteremtéséhez, illetve az önkormányzatok közszolgáltatási kötelezettségének ellátásához a Tagok az üzemeltetés során a szerződésben foglalt díjpolitikát kívánják érvényre juttatni. A közszolgáltatási díj megállapítása tekintetében a Konzorcium a vonatkozó hatályos jogszabályok alapul vételével jár el. A szerződés e tekintetben a megkötésekor hatályban lévő, hulladékgazdálkodásról szóló 2000. évi XLII. törvényre, valamint a települési hulladékkezelési közszolgáltatási díj megállapításának részletes szakmai szabályairól szóló 242/2000. (XII.23.) Kormányrendeletre hivatkozik.

Az EUTAF ellenőrzési jelentés-tervezete azzal a javaslattal élt a Kedvezményezett felé, hogy a fenti, a szerződés megkötésekor hatályos jogszabályhelyek helyett a jelenleg hatályos jogszabályok kerüljenek megjelölésre. A 242/2000. (XII.23.) Kormányrendeletet a települési hulladékkezelési közszolgáltatási díj megállapításának részletes szakmai szabályairól szóló 64/2008. (III.28.) Kormányrendelet helyezte hatályon kívül; erre tekintettel a Konzorcionális szerződés VIII. Díjpolitika c. fejezet második bekezdése a következőképpen módosul: 
(A módosított szövegrészt dőlt betű jelzi.)
„A közszolgáltatási díj megállapítása során figyelemmel kell lenni a hulladékgazdálkodási törvény (2000. évi XLIII. törvény), valamint a települési hulladékkezelési közszolgáltatási díj megállapításának részletes szakmai szabályairól szóló 64/2008. (III.28.) Kormányrendelet szabályaira.”
A Konzorcionális szerződés módosítása a Konzorcium 204 tagönkormányzatának képviselő-testületi jóváhagyásával lép életbe.

Határozati javaslat
konzorcionális szerződés módosítása
1.) Sióagárd Község Önkormányzatának Képviselő-testülete elfogadja a Dél-Balatoni és Sióvölgyi Nagytérség (Települési Szilárdhulladék Kezelési) Konzorcionális Szerződés VIII. Díjpolitika című fejezetének előterjesztésben foglaltak szerinti módosítását. A módosítás a Konzorcionális szerződés más rendelkezéseit nem érinti, azok változatlan formában érvényben maradnak.
2.) A képviselő-testület felhatalmazza a polgármestert konzorcionális szerződés módosításának aláírására.

Felelős: Orbán Zsolt polgármester
Fácánkert, 2012. szeptember 7.

